หนี้สาธารณะพุ่งจ่อ50%ต่อจีดีพี
หนี้สาธารณะปี 2555 พุ่งแตะ 50% ต่อจีพีดี
6 มี.ค. 2555

หนี้สาธารณะปี 2555 พุ่งแตะ 50% ต่อจีพีดี
นายกิตติรัตน์ ณ ระนอง รองนายกรัฐมนตรี และ รมว.คลัง กล่าวภายหลังหารือกับนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) และหน่วยงานที่เกี่ยวข้อง ถึงแนวโน้มหนี้สาธารณะในปีงบประมาณ 2556 ว่า หนี้สาธารณะในปีงบประมาณ 2556 จะอยู่ที่ 50% ต่อผลิตภัณฑ์มวลรวมในประเทศ (จีพีดี) จากปัจจุบันอยู่ที่ 43%
นายกิตติรัตน์ กล่าวว่า หนี้ที่เพิ่มขึ้นนี้จะมาจากการก่อหนี้จากการจัดทำงบประมาณขาดดุลในปี 2556 ที่ตั้งเป้ากู้ 3 แสนล้านบาท และรวมถึงการกู้เงิน 4 แสนล้านบาท ตาม พ.ร.ก.กู้เงินจัดการน้ำ 3.5 แสนล้านบาท และ พ.ร.ก.กองทุนประกันภัยพิบัติ 5 หมื่นล้านบาท 
อย่างไรก็ตาม เงินกู้ตาม พ.ร.ก. 2 ฉบับ รวม 4 แสนล้านบาทนั้น จะทยอยกู้ในช่วงปี 2554-2556 ตามความต้องการใช้เงินจากโครงการต่างๆ ซึ่งจะไม่ได้กู้ครั้งใหญ่เพียงครั้งเดียว หากช่วงใดในปี 2556 ต้องกู้เงินเข้ามามาก อาจจะหนี้สาธารณะเกินกว่า 50% ต่อจีดีพี
อย่างไรก็ดี แม้หนี้สาธารณะอาจสูงจนเข้าสู่ขีดอันตรายในบางช่วง แต่ในอนาคตหนี้สาธารณะมีแนวโน้มจะลดลง เพราะรัฐบาลตั้งเป้าหมายที่จะจัดทำงบประมาณขาดดุลให้ลดลงเรื่อยๆ และเข้าไปสู่เป้าหมายงบสมดุลในที่สุด
“ยังบอกไม่ได้ว่าควรจะสมดุลในปีใด ต้องขึ้นอยู่กับสภาพแวดล้อมและสภาพเศรษฐกิจในขณะนั้นด้วย” รองนายกฯ และ รมว.คลัง กล่าว
ทั้งนี้ การกู้เงินก้อนแรกเพื่อนำมาบริหารจัดการน้ำอยู่ที่ 3 หมื่นล้านบาท คาดว่าจะนำเสนอต่อคณะรัฐมนตรี ในวันที่ 13 มี.ค.นี้